b'\n_START_ARTICLE_\nJabir Herbert Muhammad\n_START_PARAGRAPH_\nJabir Herbert Muhammad (1929 \xe2\x80\x93 25. elokuuta 2008) oli yhdysvaltalainen liikemies ja nyrkkeilij\xc3\xa4 Muhammad Alin pitk\xc3\xa4aikainen manageri. H\xc3\xa4n oli Nation of Islamin johtajan Elijah Muhammadin poika._NEWLINE_Jabir Herbert Muhammad toimi Alin managerina vuodesta 1965 alkaen, kun hallitsevan maailmanmestarin j\xc3\xa4senyys Nation of Islamissa alkoi h\xc3\xa4irit\xc3\xa4 h\xc3\xa4nen managereinaan toimineiden louisvillelaisten miljon\xc3\xa4\xc3\xa4rien toimintaa. Jabir Herbert Muhammad halusi nuorempana ammattinyrkkeilij\xc3\xa4ksi, mutta h\xc3\xa4nen is\xc3\xa4ns\xc3\xa4 Elijah Muhammad painosti h\xc3\xa4nt\xc3\xa4 luopumaan unelmasta. H\xc3\xa4nen kiinnostuksensa lajiin kuitenkin s\xc3\xa4ilyi. _NEWLINE_Muhammad Ali tapasi Jabir Herbert Muhammadin Chicagossa vuonna 1964 menty\xc3\xa4\xc3\xa4n valokuvauttamaan itse\xc3\xa4\xc3\xa4n h\xc3\xa4nelle suositeltuun liikkeeseen. Herbert Muhammadin liikevaisto ja ymm\xc3\xa4rrys nyrkkeilij\xc3\xa4ns\xc3\xa4 kunnianhimosta olivat tehneet Aliin vaikutuksen ja sopimus syntyi. Sen mukaan Herbert Muhammad maksoi Alin harjoituslukulut ja sai 40\xc2\xa0% t\xc3\xa4m\xc3\xa4n otteluiden tuotoista. Muhammad on sanonut ottaneensa Alin managerin teht\xc3\xa4v\xc3\xa4t is\xc3\xa4ns\xc3\xa4 Elijah Muhammadin pyynn\xc3\xb6st\xc3\xa4, jottei kukaan yritt\xc3\xa4isi hy\xc3\xb6ty\xc3\xa4 nuoresta maailmanmestarista. H\xc3\xa4n hoiti Alin managerin teht\xc3\xa4vi\xc3\xa4 aina vuoteen 1991 asti, vaikka Alin ura p\xc3\xa4\xc3\xa4ttyi jo 1981.'